«Փախստականների եւ ապաստանի մասին» ՀՀ օրենքում լրացումներ կատարելու մասին» եւ «Վարչական դատավարության օրենսգրքում լրացումներ կատարելու մասին» օրենսդրական փաթեթն առաջին ընթերցումով քննարկվել է Արթուր Հովհաննիսյանի ներկայացմամբ: Նախագծերով առաջարկվում է արգելանքի վերցված անձանց պարզաբանման ենթակա իրավունքների շարքում ներառել ծանուցման պահից 15 օրացուցային օրվա ընթացքում փախստականի կարգավիճակ ձեռք բերելու կամ ապաստանի համար դիմելու իրավունքը, սահմանել լիազոր պետական մարմնի կողմից հիշյալ խումբ անձանց ներկայացրած դիմումներն արագացված ընթացակարգով քննարկելու, որոշում կայացնելու եւ այդ մասին անհապաղ դիմումատուին տեղեկացնելու կարգ, օրենսդրորեն արգելել նույն հիմքով երկրորդ անգամ դիմումի ներկայացումը, սահմանել կայացված բացասական որոշումը վարչական դատարան բողոքարկելու 10-օրյա ժամկետ: Գործադիրն առաջարկում է սահմանել վարչական դատարանի կողմից հայցադիմումը քննության առնելու եւ համապատասխան դատական ակտ կայացնելու ու հրապարակելու մեկամսյա ժամկետ, նախատեսել վարչական դատարանի կայացրած գործն ըստ էության լուծող դատական ակտը վերաքննիչ դատարան բողոքարկելու 10-օրյա ժամկետ, Վերաքննիչ դատարանում գործի քննության, դատական ակտի կայացման ու հրապարակման 15-օրյա ժամկետ, Վերաքննիչ դատարանի կայացրած դատական ակտի դեմ վճռաբեկ ներկայացնելու 5-օրյա ժամկետ, Վճռաբեկ դատարանի կողմից բողոքի քննության եւ համապատասխան դատական ակտի կայացման ու հրապարակման 5-օրյա ժամկետ: